जयपुर. एक जनवरी से न सिर्फ कैलेंडर बदलेगा, बल्कि हमारी लाइफ स्टाइल पर असर डालने वाली कई चीजें बदल जाएंगी। जहां बैंकिंग सेवाएं महंगी होने वाली हैं, वहीं छोटे पदों के लिए इंटरव्यू की बाध्यता भी समाप्त हो जाएगी।
बड़ा असर पैन कार्ड के जरिए पड़ने वाला है। सरकार ने कई तरह की सेवाओं के लिए इसे अनिवार्य कर दिया है। तर्क दिया जा रहा है कि ऐसा काले धन पर रोक के लिए किया गया है, हालांकि सरकार इस कदम के जरिए अपना टैक्सपेअर्स का दायरा भी बढ़ाने की तैयारी में है।
एक जनवरी से यह बदलेगा- पैन कार्ड का दायरा बढ़ेगा
एक जनवरी से 10 लाख रुपए से ज्यादा की प्रॉपर्टी पर पैन कार्ड जरूरी होगा। पोस्ट ऑफिस और एनबीएफसी में पांच लाख रुपए से ज्यादा के कैश डिपॉजिट तथा विदेश में 50 हजार रुपए से ज्यादा खर्च करने पर पैन कार्ड जरूरी होगा। 50 हजार रुपए से ज्यादा की फॉरेन करेंसी खरीदने, एक साल में 50 हजार रुपए से ज्यादा का जीवन बीमा प्रीमियम देने, दो लाख रुपए से ज्यादा की शॉपिंग पर भी इसकी जानकारी मांगी जाएगी। नया बैंक खाता खोलने पर भी पैन जरूरी।
छोटे पदों के लिए इंटरव्यू खत्म होंगे
एक जनवरी 2016 से ग्रुप-बी, सी और डी के नॉन पदों पर भर्ती के लिए इंटरव्यू नहीं होंगे। यह एलान प्रधानमंत्री नरेन्द्र मोदी ने अपने रेडियो कार्यक्रम ‘मन की बात’ के दौरान किया था।
10 लाख से ज्यादा कमाई पर गैस सब्सिडी नहीं मिलेगी
अगर कमाई 10 लाख रुपए सालाना से ज्यादा है तो सरकार गैस सब्सिडी का फायदा बंद कर देगी। देश में ऐसे 21 लाख टैक्सपेयर हैं जिनकी सालाना आय 10 लाख रुपए से ज्यादा है। ऐसे में सरकार के करीब 475 करोड़ रुपए बचेंगे।
पीएफ क्लेम के लिए यूएएन जरूरी
यदि आपका यूनिवर्सल अकाउंट नंबर (यूएएन) एक्टिवेट नहीं है और नियोक्ता ने अपने डिजिटल सिग्नेचर से अटेस्ट नहीं किया है तो पीएफ क्लेम स्वीकार नहीं किया जाएगा। यूएएन अनिवार्य होगा।
बैंक सेवाएं महंगी होंगी
लॉकर और बैंक अकाउंट मेंटेनेंस का खर्च भी बढ़ेगा। एसबीआई ने रेट्स घोषित कर दिए हैं। छोटे साइज का लॉकर अभी 979 रु. में मिलता है, वह 1100 रु. में मिलेगा। होम व कार लोन की प्रोसेसिंग फीस बदली गई है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva